รัฐบาลไทย-ข่าวทำเนียบรัฐบาล-เลขาธิการ คปภ. จัดเต็ม...! มอบของขวัญปีใหม่พิเศษ 3 ชิ้นใหญ่  ให้คนไทยอุ่นใจด้วย“ประกันภัย 7 บาทพลัส”
วันพุธที่ 25 ธันวาคม 2562
เลขาธิการ คปภ. จัดเต็ม...! มอบของขวัญปีใหม่พิเศษ 3 ชิ้นใหญ่  ให้คนไทยอุ่นใจด้วย“ประกันภัย 7 บาทพลัส”
เลขาธิการ คปภ. จัดเต็ม...! มอบของขวัญปีใหม่พิเศษ 3 ชิ้นใหญ่  ให้คนไทยอุ่นใจด้วย “ประกันภัย 7 บาทพลัส” เพิ่มความคุ้มครองประกันภัยภาคบังคับและภาคสมัครใจรวมเป็น 1 ล้านบาท เคาะแล้วจะลงนามในคําสั่งนายทะเบียนก่อนสิ้นปี
• ผนึกภาคอุตสาหกรรมประกันภัยรณรงค์ความปลอดภัยทางถนนในช่วงเทศกาลปีใหม่ พร้อมให้ความช่วยเหลือด้านประกันภัยอย่างครบวงจร ผ่านสายด่วน คปภ. 1186 Hotline 24 ชั่วโมง ตลอด 7 วันอันตราย
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (เลขาธิการ คปภ.) เปิดเผยว่า ในช่วงวันหยุดยาวเทศกาลปีใหม่ของทุกๆปี มีประชาชนจํานวนมากเดินทางกลับภูมิลําเนา ท่องเที่ยว รวมทั้ง มีการจัดกิจกรรมเฉลิมฉลองรื่นเริงต่างๆ ควบคู่ไปกับการใช้รถใช้ถนนเพื่อการสัญจร จึงอาจมีความเสี่ยงต่อชีวิตและทรัพย์สินจากอุบัติเหตุที่สูงกว่าช่วงเวลาปกติ ดังนั้นเพื่อเป็นการส่งท้ายปี 2562 ต้อนรับปี 2563 อย่างมีความสุขและอบอุ่นใจ โดยเฉพาะช่วงเข้มข้น 7 วันอันตราย ระหว่างวันศุกร์ที่ 27 ธันวาคม 2562 ถึง วันพฤหัสบดีที่ 2 มกราคม 2563 สํานักงาน คปภ. มีความห่วงใยประชาชนเป็นอย่างยิ่ง จึงได้เตรียมความพร้อมในการให้ความช่วยเหลือประชาชน ด้านการประกันภัยในช่วงเทศกาลปีใหม่อย่างเป็นระบบและครบวงจร โดยในวันที่ 25 ธันวาคม 2562 สํานักงาน คปภ. ได้ผนึกกําลังกับภาครัฐ และภาคอุตสาหกรรมประกันภัย จัด“โครงการรณรงค์ความปลอดภัยทางถนนในช่วงเทศกาลปีใหม่ประจําปี 2563 พร้อมแถลงข่าวเปิดตัวกรมธรรม์ประกันภัย อุ่นใจปีใหม่พลัส (ประกันภัยกลุ่ม ไมโครอินชัวรันส์) ณ บริเวณห้องโถงกลาง ชั้น G และลานอเนกประสงค์ สํานักงาน คปภ.
สําหรับกิจกรรมที่เป็นไฮไลฟ์ของการจัดงานในครั้งนี้มีกิจกรรมมอบหมวกนิรภัยให้แก่เด็กนักเรียนและผู้ประกอบอาชีพจักรยานยนต์รับจ้างในเขตกรุงเทพมหานคร เพื่อใช้สวมใส่ทุกครั้งเมื่อซ้อนท้ายหรือขับขี่รถจักรยานยนต์ รวมทั้งการให้ความรู้ด้านประกันภัยผ่านบูธนิทรรศการด้านความปลอดภัยทางถนนของภาคอุตสาหกรรมประกันภัย การให้ความรู้ด้านประกันภัยผ่านสารคดีสั้นและคลิปวิดีโอสั้น ตลอดจนประชาสัมพันธ์ผ่านสื่อต่าง ๆ โดยเฉพาะอย่างยิ่งสื่อออนไลน์ เพื่อกระตุ้นจิตสํานึกในการขับขี่ปลอดภัยให้ผู้ใช้รถใช้ถนนทั้งผู้ขับขี่และผู้โดยสารได้ตระหนักถึงความปลอดภัยในการใช้รถใช้ถนน รวมทั้งมีการให้บริการตรวจเช็ค เปลี่ยนถ่ายน้ํามันเครื่องและหลอดไฟรถจักรยานยนต์ฟรี
ในส่วนของการเตรียมความพร้อมเพื่ออํานวยความสะดวกด้านประกันภัยในช่วงเทศกาลปีใหม่ สํานักงาน คปภ. ได้เปิดศูนย์บริการสายด่วน คปภ. 1186 อย่างครบวงจร เพื่อให้บริการ Hotline 24 ชั่วโมง ตลอด 7 วันอันตราย ในช่วงเทศกาลปีใหม่ รวมทั้งให้มีการรายงานข้อมูลกรณีอุบัติภัยกลุ่มหรือรายใหญ่ผ่านระบบอิเล็กทรอนิกส์ ในรูปแบบ Platform ทั้งในส่วนของบริษัทประกันวินาศภัย บริษัทประกันชีวิต และ สํานักงาน คปภ. ทั้งในส่วนกลางและส่วนภูมิภาค เพื่อกํากับและติดตามการจ่ายค่าสินไหมทดแทนให้แก่ประชาชนผู้เอาประกันภัย ผู้รับประโยชน์ และผู้เสียหายตามกรมธรรม์ประกันภัย ได้อย่างรวดเร็ว และมีประสิทธิภาพยิ่งขึ้น ในช่วงเทศกาลปีใหม่ที่มีวันหยุดติดต่อกันหลายวัน นอกจากนี้ได้สั่งการให้ผู้อํานวยการ สํานักงาน คปภ. ภาค ทุกภาค และสํานักงาน คปภ. จังหวัดทุกจังหวัด เข้าร่วมบูรณาการกับภาคอุตสาหกรรมประกันภัย และศูนย์อํานวยการความปลอดภัยทางถนนระดับจังหวัดที่มีผู้ว่าราชการจังหวัดเป็นประธานศูนย์ประจําจังหวัด ตลอดจนหน่วยงานที่เกี่ยวข้อง เช่น หัวหน้าสํานักงานป้องกันและบรรเทาสาธารณภัยจังหวัด หน่วยงานสังกัดกระทรวงมหาดไทย กระทรวงคมนาคม ฯลฯ เพื่อรณรงค์การขับขี่ปลอดภัยทางถนนในส่วนภูมิภาคทั่วประเทศ รวมทั้งดําเนินการเกี่ยวกับมาตรการด้านประกันภัยเพื่อช่วยเหลือผู้ประสบภัยจากรถให้ได้รับการช่วยเหลือเยียวยาอย่างทันท่วงที รวดเร็ว ถูกต้อง และเป็นธรรม
เลขาธิการ คปภ. กล่าวด้วยว่า เนื่องในโอกาสส่งท้ายปี 2562 และต้อนรับปี 2563 สํานักงาน คปภ. ได้ร่วมกับภาคอุตสาหกรรมประกันภัยและพันธมิตรที่เป็นผู้ประกอบการสินค้าอุปโภค บริโภค บริการ และกิจการโทรคมนาคมกว่า 20 บริษัท ร่วมกันส่งมอบความสุขและสร้างความอบอุ่นใจในการเดินทางให้กับพี่น้องประชาชนคนไทยทั้งประเทศ ด้วยการมอบของขวัญพิเศษ 3 ชิ้น ใหญ่ และถือเป็นอีกหนึ่งไฮไลฟ์ ส่งท้ายปี 2562
ชิ้นแรกเป็นกรมธรรม์ประกันภัยที่มีราคาถูกที่สุดในโลก แต่ให้ความคุ้มครองแบบคุณภาพคับแก้ว คือ กรมธรรม์ประกันภัยอุ่นใจปีใหม่พลัส (ประกันภัยกลุ่ม ไมโครอินชัวรันส์) หรือ กรมธรรม์ประกันภัย 7 บาทพลัส โดยจ่ายเบี้ยประกันภัยเพียงแค่ 7 บาท จะได้รับความคุ้มครอง 4 กรณี คือ กรณีแรก การเสียชีวิต สูญเสียมือ เท้า สูญเสียสายตา หรือทุพพลภาพถาวรสิ้นเชิงเนื่องจากอุบัติเหตุไม่รวมการถูกฆาตกรรม ลอบทําร้ายร่างกายและ/หรือ อุบัติเหตุขณะขับขี่หรือโดยสารรถจักรยานยนต์ จะได้รับความคุ้มครอง 100,000 บาท กรณีที่สอง การเสียชีวิต สูญเสียมือ เท้า สูญเสียสายตา หรือ ทุพพลภาพถาวรสิ้นเชิง จากการถูกฆาตกรรม ลอบทําร้ายร่างกาย และ/หรือ อุบัติเหตุ ขณะขับขี่หรือโดยสารรถจักรยานยนต์ จะได้รับความคุ้มครอง 50,000 บาท กรณีที่สาม ค่าใช้จ่ายในการจัดการงานศพกรณีเสียชีวิตจากการเจ็บป่วย (ยกเว้นกรณีเสียชีวิตจากการเจ็บป่วยภายใน 15 วันแรก นับจากวันเริ่มต้นระยะเวลาประกันภัย) จะได้รับความคุ้มครอง 5,000 บาท และกรณีที่ 4 ผลประโยชน์ค่าชดเชยรายได้ระหว่างการเข้ารักษาตัวเป็นผู้ป่วยใน กรณีได้รับบาดเจ็บจากอุบัติเหตุ วันละ 150 บาท (สูงสุดไม่เกิน 30 วัน) ทั้งนี้ เนื่องจากประกันภัย 7 บาทพลัส เป็นกรมธรรม์แบบกลุ่ม จึงกําหนดเงื่อนไขผู้ที่สามารถซื้อได้ คือ ผู้ประกอบการซื้อเพื่อมอบความคุ้มครองแก่พนักงาน ลูกจ้าง ลูกค้า หรือถ้าเป็นบุคคลทั่วไปสามารถรวมตัวเป็นกลุ่ม ก็สามารถซื้อได้เช่นกัน สําหรับบุคคลทั่วไปรายเดียวสามารถซื้อได้ที่ธนาคารออมสิน และ Shopee ออนไลน์ โดยเริ่มจําหน่ายแล้วตั้งแต่วันที่ 15 ธันวาคม 2562 ถึงวันที่ 31 มกราคม 2562 ผู้มีสิทธิเอาประกันภัยต้องมีอายุตั้งแต่ 20-70 ปีบริบูรณ์ สําหรับระยะเวลาการคุ้มครองจํานวน 30 วัน นับตั้งแต่วันที่ทําประกันภัย
ชิ้นที่สองเป็นการปรับปรุงและเพิ่มความคุ้มครองประกันภัยรถยนต์ภาคบังคับและภาคสมัครใจ โดยมีประเด็นสําคัญ 2 ประเด็น คือ ประเด็นแรกการปรับปรุงกรมธรรม์ประกันภัยรถยนต์ภาคบังคับและภาคสมัครใจทั้งระบบ รวมถึงคู่มือตีความกรมธรรม์ ให้มีความทันสมัยและลดข้อขัดแย้ง ซึ่งจะมีผลบังคับ 1 มกราคม 2563 ประเด็นที่สองคือการเพิ่มความคุ้มครอง โดยเฉพาะกรณีเสียชีวิตจะได้รับค่าสินไหมทดแทนรวมทั้งสองประเภทเดิมไม่ต่ํากว่า 6 แสนบาท เป็นรวมไม่ต่ํากว่า 1 ล้านบาท กล่าวคือ การประกันภัยภาคบังคับกรณีเสียชีวิต ทุพพลภาพ จากเดิม 3 แสน เพิ่มเป็น 5 แสนบาท สูญเสียอวัยวะจากเดิม 2 – 3 แสนบาท เป็น 2 – 5 แสนบาท และกรณีที่ต้องใช้กระโหลกศรีษะเทียมให้ถือว่าเป็นการสูญเสียอวัยวะอื่นใดให้ได้รับความคุ้มครองเป็นค่าเสียหายเบื้องต้นจํานวน 35,000 บาท และมีความคุ้มครองสูงสุดที่ 250,000 บาท ส่วนการประกันภัยรถยนต์ภาคสมัครใจค่าสินไหมทดแทนขั้นต่ําเป็นจากเดิม3 แสน เพิ่มเป็น 5 แสนบาท โดยถ้ามีจํานวนเอาประกันภัยระหว่าง 5แสน – 2 ล้านบาท หากบุคคลภายนอกเสียชีวิตหรือทุพพลภาพถาวร กรมธรรม์กําหนดให้จ่ายค่าสินไหมทดแทนเป็นจํานวนเงินที่แน่นอนตามจํานวนเงินที่เอาประกันภัย สําหรับในส่วนที่เกิน 2 ล้านบาท กําหนดให้พิจารณาจ่ายตามฐานานุรูป ซึ่งจะมีผลบังคับวันที่ 1 เมษายน 2563 โดยจะมีการลงนามในคําสั่งนายทะเบียนก่อนสิ้นปี 2562 นี้
และชิ้นที่สามเป็นประกาศแบบมาตรฐานประกันสุขภาพใหม่ ที่ช่วยเพิ่มความคุ้มครองและกํากับเบี้ยประกันภัยให้ถูกลงและได้รับความเป็นธรรมมากขึ้น
“สํานักงาน คปภ. มีความห่วงใยต่อความปลอดภัยในชีวิตและทรัพย์สินของประชาชนที่จะเดินทางกลับภูมิลําเนาหรือท่องเที่ยวในช่วงเทศกาลปีใหม่ที่จะถึงนี้ ดังนั้นผู้ใช้รถควรขับขี่รถด้วยความไม่ประมาท เตรียมสภาพร่ายกายและตรวจสภาพรถให้พร้อม และปฏิบัติตามกฎหมายจราจรอย่างเคร่งครัด ด้วยการ ขับรถมีน้ําใจ รักษาวินัยจราจร และสิ่งสําคัญก่อนการเดินทางขอให้ตรวจสอบกรมธรรม์ประกันภัยและวันหมดอายุของการประกันภัยรถภาคบังคับ (พ.ร.บ.) และขอให้ทุกท่านเดินทางกลับภูมิลําเนาหรือท่องเที่ยวปีใหม่อย่างปลอดภัย ทั้งนี้หากมีข้อสงสัยเกี่ยวกับประกันภัยสามารถสอบถามข้อมูลเพิ่มเติมได้ที่สายด่วน คปภ. 1168” เลขาธิการกล่าวในตอนท้าย